text: Allan har samlet 35.000 kroner ind til Børnecancerfonden
  07 oktober 2017 kl. 16.47
  Allan Poulsen fra Ølgod har lørdag holdt et stort arrangement med hjælpe fra masser af venner, firmaer og frivillige for at samle penge ind til Børnecancerfonden.
  En stor auktion, flotte biler og motorcykler, en hoppeborg, ansigtsmaling og selvfølgelig øl, sodavand og pølser. Det var rammerne for det arrangement, som Allan Gren Poulsen fra Ølgod lørdag stod i spidsen for.
  - Jeg kunne ikke have gjort det selv. Jeg har fået så meget hjælp fra venner, firmaer og andre frivillige til at få det her op at stå, siger Allan Gren Poulsen.
  Alt overskuddet fra hele dagen går til Børnecancerfonden. Det endelige beløb er endnu ikke talt op, men auktionen alene samlede næsten 19.000 kroner ind, og arrangøren regner med, at han har samlet 35.000 kroner ind.
  - Jeg anede ikke, hvor meget, vi kunne samle ind i dag. Jeg havde håbet på mere end 20.000 kroner. Det kunne ikke være gået meget bedre, selvom vejret har været rigtig dårligt hele dagen. Folk har været så glade, siger Allan Gren Poulsen.
  Han regner med, at gentage succesen igen næste år.
  Du kan se mange flere billeder fra dagen på Facebook.
  